b'\n_START_ARTICLE_\nPatriarh\n_START_PARAGRAPH_\nPatriarh (gr\xc5\xa1ko: \xcf\x80\xce\xb1\xcf\x84\xce\xae\xcf\x81 [pater] = o\xc4\x8de, o\xc4\x8dak; \xe1\xbc\x84\xcf\x81\xcf\x87\xcf\x89\xce\xbd [arhon] = vladar, poglavar) je naziv in hierarhi\xc4\x8dni polo\xc5\xbeaj v kr\xc5\xa1\xc4\x8danskih verskih skupnostih.\n_START_SECTION_\nZgodovina patriarhata\n_START_PARAGRAPH_\nV prvih stoletjih kr\xc5\xa1\xc4\x8danstva je bila beseda patriarh samo \xc4\x8dastni naslov za vi\xc5\xa1je cerkvene dostojanstvenike. \xc5\xa0ele v osmem in devetem stoletju se za\xc4\x8dne beseda uporabljati kot uradni naziv za poglavarja \xc5\xa1kofov na \xc4\x8delu metropolitov. Patriarhova oblast in ozemlje pod njegovo upravo se od tedaj imenujeta patriarhat._NEWLINE_Preden se je pravoslavna cerkev lo\xc4\x8dila, je obstajalo pet patriarhatov, ki so bili hierarhi\xc4\x8dno nadrejeni ostalim cerkvenim skupnostim po manj\xc5\xa1ih mestih: Jeruzalem, Antiohija, Aleksandrija, Carigrad in Rim. Do prvega nicejskega koncila (325) so bili priznani samo trije patriarhi: Rimski, kot naslednik svetega Petra tudi \xc5\xa1kof, metropolit, pape\xc5\xbe in patriarh; Aleksandrijski na \xc4\x8delu \xc5\xa1kofov in metropolitov v Egiptu; Antiohijski na \xc4\x8delu \xc5\xa1kofov in metropolitov v Siriji, pozneje tudi v Mali Aziji, Gr\xc4\x8diji in ostalih vzhodnih de\xc5\xbeelah. Omenjeni koncil je priznal posebni polo\xc5\xbeaj Jeruzalema, a ga ni povi\xc5\xa1al v patriarhat, kar se je zgodilo \xc5\xa1ele leta 451 s Kalcedonskim koncilom. Ta koncil je tudi sprejel status patriarhata za Carigrad, ki je bil sicer \xc5\xa1e leta 381 progla\xc5\xa1en s Carigrajskim koncilom, ki ga pa Rimska cerkev ni priznavala. Rimska cerkev tudi Kalcedonskega koncila in njegovih odlo\xc4\x8db ni sprejela. \xc5\xa0ele \xc4\x8cetrti lateranski koncil je leta 1215 odobril naziv patriarhat za Carigrajsko enoto._NEWLINE_Tudi Carigrajski patriarh ni priznaval Rimske nadoblasti. Po osvojitvi ostalih patriarhatov s strani Turkov in Arabcev na vzhodu ter Germanskih plemen v Rimu, se je smatral za edinega preostalega cerkvenega voditelja. Prav vpra\xc5\xa1anje avtoritete patriarhov (enakopravnost petih cerkvenih poglavarjev) oziroma pape\xc5\xbea (odvisnost \xc5\xa1tirih patriarhov od pape\xc5\xbea) je privedlo do velike shizme med rimokatolicizmom in pravoslavjem.\n_START_SECTION_\nDrugi patriarhi\n_START_PARAGRAPH_\nTudi \xc4\x8ceskoslovensk\xc3\xa1 Husitsk\xc3\xa1 C\xc3\xadrkev imenuje svojega najvi\xc5\xa1jega predstavnika patriarh.'